

KOMISIJA ZA OCENJEVANJE KAKOVOSTI REKTORATA



Z A P I S N I K
12. redne seje Komisije za ocenjevanje kakovosti Rektorata,
ki je potekala 19. junija 2026 na Univerzi v Mariboru s pričetkom ob 10. uri


Prisotni člani:	mag. Miha Pauko, mag. Andreja Nekrep, Robert Presker, Lidija Gregorec, Janja Žerak Vuk, prof. dr. Marko Marhl.

Odsotni člani:	dr. Marko Kežmah, Petra Usar, prof. dr. Marko Marhl.


Dnevni red:
1. Potrditev zapisnika in pregled uresničenih sklepov 11. redne seje Komisije za ocenjevanje kakovosti Rektorata.
2. Pregled uresničevanja akcijskega načrta izboljšav Rektorata v letu 2026.
3. Informacije o aktivnostih Komisije za ocenjevanje kakovosti univerze.
4. Institucionalna samoevalvacija znanstvenoraziskovalne dejavnosti na Univerzi v Mariboru.
5. Razno.


	Predsednik Komisije za ocenjevanje kakovosti Rektorata mag. Miha Pauko je uvodoma pozdravil navzoče in ugotovil njeno sklepčnost. Predlagal je dnevni red seje, s katerim so se prisotni strinjali ter soglasno sprejeli

SKLEP 1:	Komisija za ocenjevanje kakovosti Rektorata sprejme predlagani dnevni red svoje 12. redne seje.


Ad. 1
Mag. Miha Pauko je navzoče seznanil z zapisnikom 11. redne seje Komisije za ocenjevanje kakovosti Rektorata, ki je potekala 20. marca 2026. Poročal je, da so bili soglasno sprejeti sklepi večinoma uresničeni. V izvajanju sta ostala še sklepa 4 in 7, ko bosta 22. junija 2026 z dr. Markom Kežmahom na Zboru delavcev Rektorata zaposlenim predstavila ključne izsledke iz Samoevalvacijskega poročila Rektorata za koledarsko leto 2025 oziroma rezultate anonimne ankete o zadovoljstvu zaposlenih Rektorata na delovnem mestu za leto 2025. K zapisniku omenjene seje nihče od navzočih ni imel pripomb, tako da je bil soglasno sprejet

SKLEP 2:	Komisija za ocenjevanje kakovosti Rektorata se seznani s pregledom uresničenih sklepov ter sprejme zapisnik svoje 11. redne seje.



Ad. 2
Predsednik komisije je poročal, da komisija redno spremlja uresničevanje akcijskega načrta izboljšav Rektorata za koledarsko leto 2026, ki ga je Kolegij glavnega tajnika UM soglasno sprejel 31. marca 2026. Za izvajanje korektivnih ukrepov iz akcijskega načrta so odgovorni vodje oddelkov, centrov oziroma strokovnih služb Rektorata, od katerih je nedavno pridobil poročila glede trenutnega uresničevanja oziroma napredka pri izvajanju posameznih ukrepov. Predstavil je aktivnosti v zvezi z vsakim izmed zapisanih ukrepov. Navzoči so ugotovili, da sta bila 2 izmed 10 zapisanih ukrepov doslej že uresničena (6 in 10), ostali ukrepi pa ostajajo v izvajanju, in sicer v različnih izvedbenih fazah. Pričakovati je, da bo večina ukrepov uresničena v skladu s predvideno časovnico. Dodal je še, da bo komisija na svoji naslednji redni seji ponovno preverila stanje glede izvedbe uresničevanja posameznih ukrepov. Po dolgi razpravi je bil soglasno sprejet

SKLEP 3:	Komisija za ocenjevanje kakovosti Rektorata se seznani z uresničevanjem ukrepov iz akcijskega načrta izboljšav Rektorata v letu 2026.


Ad. 3
Mag. Miha Pauko, sicer tudi strokovni sodelavec Komisije za ocenjevanje kakovosti univerze, je prisotne seznanil z njenimi aktivnostmi. Poročal je, da se je komisija medtem sestala na svoji 14. redni seji 9. aprila 2026 in seznanila z zaključkom postopka samoevalvacije članic UM za koledarsko leto 2025, s potekajočo institucionalno samoevalvacijo znanstvenoraziskovalne dejavnosti UM, v imenovanje rektorju UM pa je predlagala sestavi evalvacijskih komisij pri izvedbi notranjih programskih evalvacij izbranih študijskih programov Fakultete za logistiko oziroma Fakultete za kemijo in kemijsko tehnologijo. Komisija se je podrobneje seznanila še s postopki izvedbe notranjih programskih evalvacij izbranih študijskih programov Fakultete za elektrotehniko, računalništvo in informatiko, Fakultete za organizacijske vede ter Fakultete za gradbeništvo, prometno inženirstvo in arhitekturo.

Nadalje je poročal, da je Komisija na svoji nedavni 15. redni seji 18. junija 2026 najprej potrdila Samoevalvacijsko poročilo UM po 31. členu Zakona o znanstvenoraziskovalni in inovacijski dejavnosti, nato pa sprejela še Poročilo o samoevalvaciji članic UM za koledarsko leto 2025, ki med drugim vsebuje tudi ključne vsebinske ugotovitve iz samoevalvacijskih poročil po področjih (samo)ocenjevanja v skladu z merili za akreditacijo in zunanjo evalvacijo Nacionalne agencije Republike Slovenije za kakovost v visokem šolstvu. Iz samoevalvacijskih poročil fakultet UM so namreč v Oddelku za razvoj in študentske zadeve UM izvozili vse zapisane prednosti oziroma priložnosti za izboljšanje ter izdelali presek ugotovljenih vsebin, ki se ponavljajo pri več fakultetah. Komisija se je seznanila s predlogi in pobudami članic UM za izboljšanje obrazca samoevalvacijskega poročila fakultet UM v prihodnjem ocenjevalnem obdobju. Komisija je sprejela tudi predlog Meril za izbiro in potrditev skupin strokovnjakov za potrebe notranjih programskih evalvacij in sprejemanja študijskih programov na UM ter ga posredovala v nadaljnjo obravnavo Statutarni komisiji UM. V imenovanje rektorju UM je predlagala sestavi evalvacijskih komisij pri izvedbi notranjih programskih evalvacij izbranih študijskih programov Ekonomsko poslovne fakultete in interdisciplinarnega študijskega programa Gospodarsko inženirstvo oziroma Fakultete za gradbeništvo, prometno inženirstvo in arhitekturo, Pedagoške fakultete ter Medicinske fakultete.Ne nazadnje je potrdila tudi načrt izvedbe notranjih programskih evalvacij študijskih programov UM v letu 2027. Po krajši razpravi je bil soglasno sprejet

SKLEP 4:	Komisija za ocenjevanje kakovosti Rektorata se seznani z aktivnostmi Komisije za ocenjevanje kakovosti univerze.


Ad. 4
	Andreja Nekrep je uvodoma povedala, da so Zakon o znanstvenoraziskovalni in inovacijski dejavnosti ter njegovi podzakonski akti med drugim prinesli spremembo raziskovalnega sistema, večjo avtonomijo univerzam in drugim prejemnikom stabilnega financiranja ter lump-sum financiranje. Na področju evalvacijskih procesov pa tri vrste evalvacij: evalvacije raziskovalnih programov na ravni ERC panelov, zunanjo institucionalno evalvacijo znanstvenoraziskovalne dejavnosti ter institucionalno samoevalvacijo znanstvenoraziskovalne dejavnosti. V zvezi s slednjo je povedala, da je Javna agencija za znanstvenoraziskovalno in inovacijsko dejavnost Republike Slovenije (ARIS) UM kot prejemnico sredstev stabilnega financiranja 30. januarja 2026 pozvala k oddaji poročila o institucionalni samoevalvaciji. Ta obveznost izhaja iz Zakona o znanstvenoraziskovalni in inovacijski dejavnosti, ki prejemnikom stabilnega financiranja nalaga pripravo poročila o institucionalni samoevalvaciji do vključno četrtega leta izvajanja stabilnega financiranja znanstvenoraziskovalne dejavnosti (t. j. za obdobje 2022–2025). Skladno z omenjenim pozivom mora UM posredovati ARIS celotno poročilo o institucionalni samoevalvaciji s prilogami v angleškem jeziku ter povzetek v slovenskem jeziku najkasneje do 30. junija 2026. Poročilo o institucionalni samoevalvaciji bo ena izmed podlag za pogajanja o pogodbi o stabilnem financiranju za naslednje pogodbeno obdobje. Struktura poročila o institucionalni samoevalvaciji UM sledi usmeritvam ARIS za izvedbo institucionalne samoevalvacije (Uvod - predstavitev raziskovalne organizacije; Predstavitev pristopa k samoevalvaciji; Samoevalvacija znanstvenoraziskovalnega dela skozi znanstveno odličnost in družbeni vpliv; Kakovost raziskovalnega institucionalnega okolja, v tem okviru strateško upravljanje, kadrovska politika, pomlajevanje raziskovalne skupnosti in usposabljanje mladih raziskovalcev, raziskovalna infrastruktura in oprema, sodelovanje, prenos znanja in raznovrstnost virov financiranja, notranji sistem zagotavljanja kakovosti znanstvenoraziskovalnega dela, načela odprte znanosti, načelo enakih možnosti, etika in integriteta; Povzetek samoevalvacijskega poročila in SWOT analiza; Priloge). Po obravnavi in potrditvi samoevalvacijskega poročila UM na redni seji Komisije za znanstvenoraziskovalne zadeve 16. junija 2026 ter 15. redni seji Komisije za ocenjevanje kakovosti univerze 18. junija 2026 sledi še obravnava in sprejem poročila na 34. redni seji Senata UM 23. junija 2026 ter oddaja le-tega ARIS.

Ocenila je, da predstavlja poročilo kakovosten dokument in je rezultat obširnega dela raziskovalcev UM, strokovnih delavcev Oddelka za raziskovalno in umetniško dejavnost UM in drugih oddelkov ter drugih deležnikov (proces samoevalvacije je bil predstavljen Kolegiju rektorja, Kolegiju dekanov, komisijam, delovnim skupinam, kjer so bili predstavniki vseh članic UM in iz vrst njenih študentov). Nadaljevala je, da so v poročilu predstavljeni najboljši znanstvenoraziskovalni dosežki raziskovalcev UM ter družbeni vpliv univerze na okolje. UM strateško upravlja znanstvenoraziskovalno dejavnost v okviru Strategije UM 2021–2030 in ciljev stabilnega financiranja. Samoevalvacija za obdobje 2022–2025 potrjuje skladnost med cilji, načrtom izvajanja in doseženimi rezultati ter notranjo konsistentnost in realnost strateškega okvira. UM izkazuje mednarodno primerljivo raven znanstvene odličnosti, ki temelji na visoki znanstveni produktivnosti in kakovosti objav. UM izvaja Kadrovsko strategijo za raziskovalce in akcijski načrt skladno z Evropsko listino za raziskovalce in Kodeksom ravnanja pri zaposlovanju. V okviru sodelovanja, prenosa znanja in raznovrstnosti virov financiranja UM krepi strokovno podporo s ciljem večanja udeležbe in uspešnosti prijav projektov na razpisih ter ima razvit sistem prenosa znanja z merljivimi učinki. Prednosti notranjega sistema zagotavljanja kakovosti znanstvenoraziskovalne dejavnosti so dolgoletno izvajanje, standardiziran in z zakonodajo usklajen sistem, integriran v formalne organe odločanja in posvetovalna telesa. Prednosti področja odprte znanosti na UM so celovito delujoč sistem, podporne mreže, aktivno sodelovanje v formalnih pobudah, sistem usposabljanj, odprto založništvo itd. Na UM so bili na področju enakih možnosti, etike in integritete sprejeti ključni dokumenti ter okrepljeni podporni mehanizmi. Na področju enakih možnosti predstavlja priložnost novi akcijski načrt 2026–2030, ki predstavlja tudi ključni ukrep. UM ima na področju etike in integritete vzpostavljen kodeks etičnega ravnanja, opredeljene postopke ter institucionalno in izobraževalno podporo. Skupna ocena samoevalvacije je, da UM razpolaga z jasno razvojno usmeritvijo, vzpostavljenim institucionalnim okoljem in pomembnim raziskovalnim potencialom, vendar je za dolgoročno utrditev ključno zagotoviti večjo stabilnost financiranja ter za ključne izboljšave 2026–2027 opredeliti nosilce, roke in merljive kazalnike napredka. V zvezi z zunanjo institucionalno evalvacijo, v katero je bila UM vključena lani pomladi, je pričakovati jeseni 2026 obisk tujih evalvatorjev in strokovnjakov ARIS, pri čemer druge podrobnosti obiska zaenkrat niso znane. Po daljši razpravi je bil soglasno sprejet

SKLEP 5:	Komisija za ocenjevanje kakovosti Rektorata se seznani s Samoevalvacijskim poročilom Univerze v Mariboru po 31. členu Zakona o znanstvenoraziskovalni in inovacijski dejavnosti.


Ad. 5
K tej točki dnevnega reda ni bilo razprave.


Seja je bila zaključena ob 11.25.


V Mariboru, 23. junija 2026
 P r e d s e d n i k

Mag. Miha Pauko

